Broj: 711-I-206-P-121-19/21-02-8

Zagreb, 8. siječnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Olega Butkovića, ministra mora, prometa i infrastrukture,** na 110. sjednici, održanoj 8. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Olega Butkovića, ministra mora, prometa i infrastrukture, neće se pokrenuti, s obzirom** **da u postupku redovite provjere podataka iz izvješća o imovinskom stanju dužnosnika podnesenih dana 24. svibnja 2013.g., 28. siječnja 2016.g., 3. veljače 2016.g., 26. veljače 2016.g., 3. studenoga 2016.g., 12. veljače 2019.g., 8. travnja 2019.g., 8. svibnja 2019.g., 5. veljače 2020.g. i 20. kolovoza 2020.g., u dijelu podataka o obvezama, nije utvrđen nesklad odnosno nerazmjer između imovine prijavljene u podnesenim izvješćima o imovinskom stanju i stanja imovine dužnosnika kako proizlazi iz podataka pribavljenih od nadležnih tijela, dok je u dijelu podataka o pokretninama koje se upisuju u javni registar dužnosnik opravdao utvrđeni nesklad.**

Obrazloženje

Povjerenstvo je dana 4. travnja 2019.g. zaprimilo anonimnu prijavu podnesenu protiv dužnosnika Olega Butkovića, ministra mora, prometa i infrastrukture, povodom koje je otvoren predmet broj: P-121/19.

U prijavi se u bitnom navodi da je dužnosnik Oleg Butković podnio dana 12. veljače 2019.g. imovinsku karticu povodom promjene u kojoj je propustio navesti vozilo AUDI Q2 koje je registrirano četiri dana prije podnošenja kartice. U prijavi se nadalje navodi da je vlasnik navedenog automobila UniCredit Leasing Croatia te da navedeno vozilo koristi dužnosnikova supruga.

Člankom 3. stavkom 1. podstavcima 3., 4. i 39. ZSSI-a propisano je da su zastupnici u Hrvatskome saboru, predsjednik i članovi Vlade Republike Hrvatske (potpredsjednici i ministri u Vladi Republike Hrvatske) te općinski načelnici, gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Oleg Butković od 29. svibnja 2013.g. do 29. siječnja 2016.g. obnašao dužnost gradonačelnika Grada Novog Vinodolskog, od 28. prosinca 2015.g. do 22. siječnja 2016.g. obnašao je dužnost zastupnika u Hrvatskome saboru, a od 22. siječnja 2016.g. pa nadalje obnaša dužnost ministra mora, prometa i infrastrukture. Dužnosnik Oleg Butković je stoga, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Istim člankom stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok je stavkom 7. propisano da podaci o stečenoj imovini obuhvaćaju, između ostaloga, podatke o pokretninama veće vrijednosti, kao i podatke o dugovima, preuzetim jamstvima i ostalim obvezama.

Člankom 8. stavkom 8. ZSSI-a propisano je da se pod pokretninama veće vrijednosti podrazumijevaju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, papiri, životinje i druge stečene pokretnine pojedinačne vrijednosti veće od 30.000,00 kn, osim predmeta kućanstva i odjevnih predmeta.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 22. ZSSI-a propisano je da provjera podataka iz podnesenih izvješća o imovinskom dužnosnika stanju može prethodna (administrativna) i redovita provjera.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. toga Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člancima 26. i 27. istog Zakona propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podatka utvrdi nesklad, odnosno nerazmjer između prijavljene imovine iz podnesenog izvješća o imovinskom stanju dužnosnika i stanja imovine dužnosnika kako proizlazi iz podataka pribavljenih od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Ako dužnosnik ne dostavi Povjerenstvu pisano očitovanje u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a i o tome će obavijestiti nadležna državna tijela.

Na službenoj internetskoj stranici objavljena je Uputa za popunjavanje obrasca izvješća o imovinskom stanju dužnosnika u kojoj se navodi da dužnosnici u izvješću o imovinskom stanju navode podatke o pokretninama za koje postoji obveza upisa u javne registre na način da se iste unose u izvješće bez obzira na njihovu vrijednost.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo uvid u izvješća o imovinskom stanju dužnosnika Olega Butkovića te je prikupilo potrebne podatke i dokumentaciju od nadležnih tijela.

Uvidom u Registar imovinskih kartica Povjerenstvo je utvrdilo da je dužnosnik Oleg Butković podnio izvješće o imovinskom stanju dužnosnika dana 24. svibnja 2013.g. (dva izvješća), 28. siječnja 2016.g., 3. veljače 2016.g., 26. veljače 2016.g., 3. studenoga 2016.g., 12. veljače 2019.g., 8. travnja 2019.g., 8. svibnja 2019.g., 5. veljače 2020.g., 20. kolovoza 2020.g. i 23. listopada 2020.g.

Povjerenstvo je na podnesenim izvješćima o imovinskom stanju, zaključno s izvješćem podnesenim 20. kolovoza 2020.g. provelo djelomičnu redovitu provjeru podataka koji se odnose na pokretnine koje se upisuju u javni registar i obveze.

Uvidom u navedena izvješća o imovinskom stanju utvrđeno je kako je dužnosnik u dijelu podataka o pokretninama koja se upisuju u javni registar u svim izvješćima podnesenim od 2013.g. do 2019.g., zaključno s izvješćem podnesenim dana 8. svibnja 2019.g. naveo vlasništvo osobnog automobila marke Fiat Bravo, god. proizvodnje 2007., u vlasništvu bračnog druga dužnosnika koji je kupljen iz primitaka ostvarenih od nesamostalnog rada. U izvješćima podnesenim u 2020.g. dužnosnik više nije navodio predmetno vozilo.

Dužnosnik je također u izvješću o imovinskom stanju podnesenom 24. svibnja 2013.g. naveo motocikl Vespa, god. proizvodnje 2009.g., u osobnom vlasništvu, procijenjene tržišne vrijednosti u iznosu od 15.000,00 kn. Navedeni motocikl nije naveden niti u jednom drugom kasnije podnesenom izvješću.

Uvidom u podnesena izvješća o imovinskom stanju dužnosnika Olega Butkovića nadalje je utvrđeno da je dužnosnik u izvješću o imovinskom stanju podnesenom 8. travnja 2019.g., kao i svim kasnije podnesenim izvješćima, u dijelu podataka o obvezama naveo ugovor o operativnom leasingu, zaključen 2019.g., u iznosu od 20.086,81 eur, s rokom otplate u 48 mjesečnih anuiteta po 187,27 eur. Kao nositelja navedene obveze dužnosnik je naveo svog bračnog druga. U rubrici „Napomena“ dužnosnik je naveo da se ugovor o operativnom leasingu odnosi na osobno vozilo marke Audi, model Q2, god. proizvodnje 2019.

U postupku redovite provjere podataka iz podnesenih izvješća o imovinskom stanju dužnosnika Olega Butkovića, Povjerenstvo je izvršilo neposredni uvid u evidenciju vozila Ministarstva unutarnjih poslova te utvrdilo da je bračni drug dužnosnika do 2019.g. bio vlasnik automobila marke Fiat, tip Bravo, model 1.9 JTD, god. proizvodnje 2007. Nadalje je utvrđeno da je dužnosnik osobno vlasnik motocikla Piaggio, tip vespa, model GTS 300, god. proizvodnje 2009., snage 16, datum stjecanja 7. srpnja 2009.g. te da je bračni drug dužnosnika vlasnik motocikla Piaggio, tip NRG, model POWER 50, god. proizvodnje 2017., snage 3, datum stjecanja 4. srpnja 2017.g.

Usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela utvrđen je nesklad, odnosno nerazmjer između prijavljenih i prikupljenih podataka do kojeg je došlo propustom navođenja motocikla Piaggio, tip vespa, model GTS 300, god. proizvodnje 2009., snage 16, datum stjecanja 7. srpnja 2009.g. u vlasništvu dužnosnika u izvješćima o imovinskom stanju podnesenim nakon 24. svibnja 2013.g. te propustom podnošenja izvješća o imovinskom stanju istekom godine u kojoj je bračni drug dužnosnika stekao vlasništvo motocikla Piaggio, tip NRG, model POWER 50, god. proizvodnje 2017., snage 3, datum stjecanja 4. srpnja 2017.g., kao i propustom navođenja navedenog motocikla u vlasništvu bračnog druga dužnosnika u svim kasnije podnesenim izvješćima.

Vezano za vozilo Fiat Bravo, god. proizvodnje 2007., u vlasništvu bračnog druga dužnosnika, Povjerenstvo je neposrednim uvidom u evidenciju vozila Ministarstva unutarnjih poslova utvrdilo da je bračni drug dužnosnika bio vlasnik navedenog vozila do 2019.g. te dužnosnik u kasnije podnesenim izvješćima ispravno više nije navodio predmetno vozilo.

U odnosu na vozilo marke Audi, model Q2, god. proizvodnje 2019. utvrđeno je da isto nije u vlasništvu dužnosnika niti njegovog bračnog druga, već bračni drug dužnosnika navedeno vozilo koristi temeljem ugovora o leasingu pa dužnosnik stoga navedeno vozilo nije bio obvezan navesti u dijelu podataka o pokretninama koje se upisuju u javni registar, već je sklopljeni ugovor o leasingu ispravno naveo u dijelu podataka o obvezama.

Slijedom svega navedenoga, Povjerenstvo je sukladno članku 26. ZSSI-a Zaključkom broj: 711-I-1354-RP-1-19/20-02-16 od 30. rujna 2020.g. pozvalo dužnosnika da se očituje o utvrđenom neskladu, odnosno nerazmjeru vezanom za propust navođenja motocikla Piaggio, tip vespa, model GTS 300, god. proizvodnje 2009. u vlasništvu dužnosnika te motocikla Piaggio, tip NRG, model POWER 50, god. proizvodnje 2017. u vlasništvu dužnosnikovog bračnog druga.

Dužnosnik je u zakonom propisano roku dostavio svoje očitovanje u kojem navodi da je člankom 8. stavkom 8. ZSSI-a propisano što se smatra pokretninom veće vrijednosti te se u navedenoj zakonskoj odredbi nigdje ne spominje motocikl. Dužnosnik stoga motocikle u svom vlasništvu i vlasništvu svoje supruge nije niti navodio u podnesenim izvješćima o imovinskom stanju. Tek nakon zaprimanja Zaključka Povjerenstva te uvidom u Upute za popunjavanje obrasca izvješća o imovinskom stanju dužnosnik je uvidio da postoji obveza upisa pokretnina koje se upisuju u javne registre u izvješće o imovinskom stanju. Dužnosnik još jednom ističe da je došlo do propusta jer je smatrao da navođenje motocikala u izvješću o imovinskom stanju nije propisano Zakonom, kao i zbog činjenice da je riječ o pokretninama vrijednosti manje od 30.000,00 kn. U privitku očitovanja dužnosnik je dostavio ispis cijena sličnih motocikala s portala „Njuškalo“ iz kojih je vidljivo da je riječ o pokretninama vrijednosti manje od 30.000,00 kn.

Dužnosnik je također dana 23. listopada 2020.g. podnio novo izvješće o imovinskom stanju u kojem je naveo predmetne motocikle te je za motocikl Vespa Piaggio, model GTS 300, god. proizvodnje 2009. naveo procijenjenu tržišnu vrijednost od 15.000,00 kn, a za motocikl Piaggio, tip NRG, model POWER 50, god. proizvodnje 2017. je naveo procijenjenu tržišnu vrijednost od 10.000,00 kn.

Povjerenstvo utvrđuje da je dužnosnik, navodeći da je riječ o motociklima vrijednosti ispod 30.000,00 kn te prilažući ispis oglasa za slične motocikle s portala za oglašavanje „Njuškalo“, opravdao utvrđeni nesklad.

Međutim, Povjerenstvo dodatno obrazlaže da je cilj podnošenja izvješća o imovinskom stanju pružanje uvida u imovinu dužnosnika, a podnošenje imovinske kartice povodom promjene u imovinskom stanju bitno je radi utvrđivanja koju je imovinu dužnosnik stekao tijekom obnašanja dužnosti. U protivnom bi uvid u njegovu imovinu bio nepotpun i ne bi prikazivao stvarno stanje imovine te bi se u konačnici mogao stvoriti pogrešan dojam o imovini dužnosnika, što može imati negativne posljedice za samog dužnosnika. Dužnosnici popunjavaju obrazac izvješća navođenjem podataka o svojoj imovini te imovini bračnog druga i malodobne djece na način da točno i istinito ispune sve rubrike, jer se samo na opisani način može ostvariti preventivna uloga ovog zakonskog instituta.

U obrascu izvješća o imovinskom stanju čiji sadržaj je utvrdilo Povjerenstvo Odlukom o sadržaju obrasca izvješća, donesenom na temelju članka 8. stavka 9. ZSSI-a, a koja je objavljena u „Narodnim novinama“ broj 4/15., postoji posebna rubrika „pokretnine koje se upisuju u javni registar“. Također, Uputom za popunjavanje obrasca izvješća o imovinskom stanju dužnosnika koja je objavljena na mrežnim stranicama Povjerenstva određeno je da dužnosnici u izvješću o imovinskom stanju navode podatke o pokretninama za koje postoji obveza upisa u javne registre na način da se navedene pokretnine unose u izvješće bez obzira na njihovu vrijednost.

Naime, iako je člankom 8. stavkom 8. ZSSI-a propisano je da se pod pokretninama veće vrijednosti podrazumijevaju pokretnine pojedinačne vrijednosti veće od 30.000,00 kn, navođenje podataka o pokretninama za koje postoji obveza upisa u javne registre bez obzira na njihovu vrijednost, određeno je sa svrhom što transparentnijeg prikaza sve dužnosnikove imovine. Stoga bi bilo uputno da dužnosnici, s ciljem ostvarenja načela transparentnosti u obnašanju javne dužnosti te radi cjelovitog i točnog uvida u stvarno stanje imovine, u izvješću o imovinskom stanju navedu podatke i o vlasništvu onih motornih vozila čija je vrijednost manja od 30.000,00 kn.

S obzirom da je dužnosnik opravdao utvrđeni nesklad vezan za nenavođenje motocikala u svom vlasništvu i vlasništvu svog bračnog druga te je s ciljem transparentnog postupanja, nakon zaprimanja Zaključka Povjerenstva broj: 711-I-1354-RP-1-19/20-02-16 od 30. rujna 2020.g. podnio izvješće o imovinskom stanju dana 23. listopada 2020.g. u kojem je naveo podatke o predmetnim motociklima, Povjerenstvo smatra da nema osnove za pokretanje postupka.

Slijedom svega navedenog, Povjerenstvo je donijelo odluku kao u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Oleg Butković, elektroničkom dostavom
2. Objava na internetskoj stranici Povjerenstva
3. Pismohrana